2000/0109 (COD) ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΣΤΟ ΣΥΜΒΟΥΛΙΟ ΚΑΙ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ σχετικά με την αναθεώρηση των δημοσιονομικών προοπτικών (2001-2006) Χρηματοδότηση του προγράμματος συνδρομής στα δυτικά Βαλκάνια Ανακατάταξη της ενίσχυσης προς την Κύπρο και τη Μάλτα

(υποβληθείσα από την Επιτροπή)

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΣΤΟ ΣΥΜΒΟΥΛΙΟ ΚΑΙ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ σχετικά με την αναθεώρηση των δημοσιονομικών προοπτικών (2001-2006) Χρηματοδότηση του προγράμματος συνδρομής στα δυτικά Βαλκάνια Ανακατάταξη της ενίσχυσης προς την Κύπρο και τη Μάλτα

1. Τα νέα στοιχεια που πρέπει να ληφθούν υπόψη μετά τη σύναψη της διοργανικής συμφωνίας (ΔΟΣ) της 6ης Μαίου 1999

1.1. Οι εξελίξεις στα Βαλκάνια

Οι δημοσιονομικές προοπτικές τις οποίες συμφώνησαν τα κοινοτικά όργανα, μετά το Συμβούλιο του Βερολίνου τον Μάρτιο 1999, δεν λαμβάνουν υπόψη τις επιπτώσεις που μπορεί να έχουν στον κοινοτικό προϋπολογισμό τα γεγονότα που συνέβαιναν τότε στα Βαλκάνια. Ωστόσο, στη δήλωση του Ευρωπαϊκού Κοινοβουλίου και του Συμβουλίου, η οποία επισυνάπτεται στη ΔΟΣ, διευκρινίζεται ότι «Λόγω των εξελίξεων στα Βαλκάνια, κυρίως στο Κοσσυφοπέδιο, οι δύο κλάδοι της αρμόδιας για τον προϋπολογισμό αρχής ζητούν από την Επιτροπή να υποβάλει, μετά τη διαπίστωση και την αξιολόγηση των αναγκών, τις απαιτούμενες δημοσιονομικές προτάσεις και, ενδεχομένως, πρόταση αναθεώρησης των δημοσιονομικών προοπτικών ».

Η αρμόδια για τον προϋπολογισμό αρχή αποφάσισε, στις 6 Δεκεμβρίου 1999, να αποσύρει 200 εκατ. ευρώ από το μέσο ευελιξίας για τη χορήγηση της απαιτούμενης συμπληρωματικής χρηματοδότησης, το 2000, για τις ενισχύσεις υπέρ της ανασυγκρότησης του Κοσσυφοπεδίου. Με την ευκαιρία αυτή, η Επιτροπή επιβεβαίωσε ότι μέχρι τον Απρίλιο 2000, θα προτείνει ένα πρόγραμμα ενισχύσεων για την περίοδο 2000-2006 για τα δυτικά Βαλκάνια, συμπεριλαμβανομένου του Κοσσυφοπεδίου. Το ποσό αυτό θα γίνει αφορμή να υποβάλει πρόταση αναθεώρησης των δημοσιονομικών προοπτικών, συνοδευόμενη από τον προγραμματισμό δαπανών του τομέα 4. Από την πλευρά τους, το Ευρωπαϊκό Κοινοβούλιο και το Συμβούλιο συμφώνησαν ότι «πρέπει να καταρτιστεί ένα πρόγραμμα ενίσχυσης των Δυτικών Βαλκανίων». Πρόσθεσαν δε ότι, «εάν τελικά συμφωνηθεί η καταβολή ενός ποσού που συνεπάγεται πολύ μεγαλύτερες χρηματοδοτικές προσπάθειες από αυτές που έχουν ήδη προγραμματιστεί, αυτό θα οδηγήσει στην υπέρβαση των τρεχόντων ανωτάτων ορίων του τομέα 4 των δημοσιονομικών προοπτικών».

Η παρούσα ανακοίνωση περιέχει την πρόταση της Επιτροπής για την αναθεώρηση των δημοσιονομικών προοπτικών, σε συνδυασμό με το πρόγραμμα ενισχύσεων για την ανασυγκρότηση, την ανάπτυξη και τη σταθεροποίηση των δυτικών Βαλκανίων και με το νέο προγραμματισμό του τομέα 4. Τα θέματα αυτά αναφέρονται και σε χωριστά έγγραφα.

1.2. Η ανάπτυξη της διαδικασίας διεύρυνσης

Οι δημοσιονομικές προοπτικές που συμφωνήθηκαν στο πλαίσιο της ΔΟΣ περιέχουν έναν τομέα 7 σχετικά με τις προενταξιακές ενισχύσεις για τις 10 υποψήφιες χώρες της Κεντρικής και της Ανατολικής Ευρώπης (ΧΚΑΕ).

Σύμφωνα με τα συμπεράσματα του Ευρωπαϊκού Συμβουλίου του Ελσίνκι για την ανάπτυξη της διαδικασίας διεύρυνσης, το Δεκέμβριο 1999, το Συμβούλιο εξέδωσε προσφάτως, μετά από πρόταση της Επιτροπής, νέο κανονισμό που αφορά τις ενισχύσεις προς την Κύπρο και τη Μάλτα, ώστε οι ενισχύσεις αυτές, οι οποίες επί του παρόντος εντάσσονται στο πλαίσιο της συνεργασίας με τις τρίτες χώρες της Μεσογείου που καλύπτονται από τον τομέα 4 των δημοσιονομικών προοπτικών, να λάβουν τον χαρακτήρα προενταξιακών ενισχύσεων.

Με βάση τους όρους αυτούς, για λόγους συνέπειας κατά την υποβολή του δημοσιονομικού πλαισίου, οι χορηγήσεις που προβλέπονται για αυτό το μέσο προενταξιακών ενισχύσεων για τις δύο ενδιαφερόμενες υποψήφιες χώρες, είναι λογικό να περιλαμβάνονται στον αντίστοιχο τομέα των δημοσιονομικών προοπτικών. Το Ευρωπαϊκό Κοινοβούλιο ζήτησε επίσης την ανακατάταξη αυτή κατά τις διαβουλεύσεις για τον προϋπολογισμού 2000.

2. Η χρηματοδότηση του προγράμματος ενίσχύσεων για την ανασυγκροτηση, την ανάπτυξη και τη σταθεροποίηση των δυτικών Βαλκανίων (πρόγραμμα « Cards »)

2.1. Οι ανάγκες που πρέπει να καλυφθούν στο πλαίσιο του τομέα 4 των δημοσιονομικών προοπτικών

Η πρόταση κανονισμού για την εφαρμογή αυτού του προγράμματος αποτελεί αντικείμενο του εγγράφου COM(2000) ... τελικό που υπέβαλε η Επιτροπή.

2.1.1. Χαρακτηριστικά του προτεινόμενου προγράμματος

Το προτεινόμενο πρόγραμμα αφορά την Αλβανία, τη Βοσνία-Ερζεγοβίνη, την Κροατία, την Ομοσπονδιακή Δημοκρατία της Γιουγκοσλαβίας (Σερβία, Μαυροβούνιο και Κοσσυφοπέδιο) και την πρώην Γιουγκοσλαβική Δημοκρατία της Μακεδονίας. Πρόκειται για τη δημιουργία ενός νομικού πλαισίου συνεργασίας μεταξύ της Ευρωπαϊκής Ένωσης και των δυτικών Βαλκανίων καθώς και την εφαρμογή ολοκληρωμένου προγράμματος ανασυγκρότησης και οικονομικής ανάπτυξης. Η συμμετοχή κάθε χώρας θα βασίζεται στην τήρηση ορισμένων κριτηρίων σχετικά με τη δημοκρατία, το κράτος δικαίου και τα ανθρώπινα δικαιώματα.

Κύριος στόχος της προσφερόμενης ενίσχυσης είναι να συμβάλλει στην ανάπτυξη και τη σταθεροποίηση της διαδικασίας σύνδεσης. Ιδιαίτερη προσοχή δίνεται στην περιφερειακή της διάσταση, ώστε να υποστηριχθεί ο ρόλος της Ευρωπαϊκής Ένωσης στο πλαίσιο του Συμφώνου Σταθερότητας.

Για την εφαρμογή των ενισχύσεων στις περιφέρειες αυτές, θα ζητηθεί η γνώμη των φορέων που θέσπισε η διεθνής κοινότητα για την πολιτική διαχείριση ορισμένων περιφερειών, συγκεκριμένα του Ύπατου Εκπροσώπου στη Βοσνία και της Ενδιάμεσης Αποστολής των Ηνωμένων Εθνών στο Κοσσυφοπέδιο.

Οι στόχοι του προγράμματος αυτού αφορούν ειδικότερα :

- την ανασυγκρότηση και τη σταθεροποίηση της περιφέρειας,

- τη δημιουργία ενός θεσμικού και νομοθετικού πλαισίου για την υποστήριξη της δημοκρατίας, του κράτους δικαίου, των ανθρώπινων δικαιωμάτων και των μειονοτήτων,

- την ανάπτυξη και τις οικονομικές μεταρρυθμίσεις με στόχο την ελεύθερη οικονομία,

- την ανάπτυξη στενότερων σχέσεων τόσο μεταξύ των δικαιούχων χωρών όσο και μεταξύ αυτών και της Ευρωπαϊκής Ένωσης.

2.1.2. Συμπληρωματικά μέσα που πρέπει να προβλεφθούν

Για την περίοδο 2000-2006, προβλέπεται ένα ποσό αναφοράς μέχρι 5,5 δισεκατ. ευρώ για δαπάνες στο πλαίσιο αυτού του προγράμματος και για τη χορήγηση μακροοικονομικών ενισχύσεων στις χώρες αυτής της περιφέρειας. Η ενδεικτική κατανομή του χαρτοφυλακίου αυτού έχει ως εξής:

>ΘΕΣΗ ΠIΝΑΚΑ>

* Οι πραγματικές δαπάνες στο πλαίσιο αυτού του χαρτοφυλακίου θα καταλογιστούν σε κονδύλια που εμφανίζονται σε άλλο σημείο του πίνακα για τις δικαιούχες χώρες.

Για το 2000, ο προϋπολογισμός προβλέπει 541 εκατ. καθώς και τη μεταφορά 30 εκατ. από το 1999 στο 2000 για το Κοσσυφοπέδιο και την ανακατανομή 40 εκατ. εντός του 2000. Στο ποσό αυτό περιλαμβάνεται η προσφυγή στο μέσο ευελιξίας που αποφάσισε η αρμόδια για τον προϋπολογισμό αρχή.

Για το 2001, προβλέπονται οπωσδήποτε 40 εκατ. ευρώ υπέρ της Σερβίας για την υποστήριξη των δημοκρατικών δυνάμεων και των πόλεων που διοικούνται από την αντιπολίτευση. Εάν οι επιβαλλόμενοι οικονομικοί όροι για τη χορήγηση άλλων ενισχύσεων πρέπει να ικανοποιηθούν ήδη εντός του τρέχοντος έτους, πρέπει να ληφθεί υπόψη ένα συμπληρωματικό ποσό ύψους μέχρι 200 εκατ. ευρώ.

Κατά την κατάρτιση του προσχεδίου προϋπολογισμού 2000, για την περίοδο 2000-2006 προγραμματίστηκαν 1,85 δισεκατ. ευρώ για παρεμβάσεις υπέρ των δυτικών Βαλκανίων. Με βάση τα ποσά που προβλέπονται τώρα στον προϋπολογισμό 2000, η ανάγκη συμπληρωματικής χρηματοδότησης που πρέπει να καλυφθεί από το 2001 έως το 2006 βάσει του νέου προγράμματος CARDS ανέρχεται σε 3,43 δισεκατ. ευρώ.

2.2. Οι προτάσεις συμπληρωματικής χρηματοδότησης

Το σημείο 19 της ΔΟΣ προβλέπει τη δυνατότητα αναθεώρησης των δημοσιονομικών προοπτικών για την αντιμετώπιση αρχικά απρόβλεπτων καταστάσεων. Ωστόσο, σύμφωνα με τις διατάξεις του σημείου 21, τα κοινοτικά όργανα πρέπει να εξετάσουν τις δυνατότητες αναδιάθεσης των δαπανών μεταξύ των προγραμμάτων που περιλαμβάνονται στον τομέα τον οποίο αφορά η αναθεώρηση, δεδομένου ότι επιδιωκόμενος στόχος είναι να βρεθεί, στο πλαίσιο του τρέχοντος ανώτατου ορίου αυτού του τομέα, ένα αρκετά σημαντικό ποσό τόσο σε απόλυτες τιμές όσο και ως ποσοστό επί των νέων προγραμματιζόμενων δαπανών.

Τα κοινοτικά όργανα πρέπει επίσης να εξετάσουν πως είναι δυνατό να αντισταθμιστεί η αύξηση του ανώτατου ορίου ενός τομέα με τη μείωση του ανώτατου ορίου ενός άλλου τομέα.

2.2.1. Δυνατότητες ανακατανομής των δαπανών στο πλαίσιο του τομέα 4

Η επανεξέταση του προγραμματισμού του χρηματοδοτικού πλαισίου Agenda 2000, στην οποία προέβη η Επιτροπή είχε διπλό στόχο: πρώτον τον εντοπισμό των περιθωρίων που μπορούν να χρησιμοποιηθούν για τη χρηματοδότηση νέων μέτρων υπέρ των Βαλκανίων και δεύτερον την τήρηση των προτεραιοτήτων που έχουν ορισθεί για την άσκηση των εξωτερικών πολιτικών της Ένωσης.

Τα αποτελέσματα της εξέτασης αυτής αναφέρονται στο έγγραφο COM(2000) ... τελικό, το οποίο διαβίβασε επίσης η Επιτροπή. Απ'αυτό προκύπτει ότι το συνολικό ποσό των 1,43 δισεκατ. ευρώ μπορεί να διατεθεί εκ νέου κατά την περίοδο 2001-2006 για την προβλεπόμενη χρηματοδότηση του προγράμματος CARDS.

2.2.2. Αύξηση των ανωτάτων ορίων του τομέα 4 σε σχέση με το πρόγραμμα « CARDS »

Βάσει αυτού του νέου προγραμματισμού, η αύξηση των ανωτάτων ορίων του τομέα 4 κατά 300 εκατ. ευρώ ανά έτος από το 2001 έως το 2006 θα καταστήσει δυνατή την κάλυψη των συμπληρωματικών αναγκών του νέου προγράμματος CARDS αφήνοντας τα απαιτούμενα περιθώρια ασφαλείας.

>ΘΕΣΗ ΠIΝΑΚΑ>

Όσον αφορά τη Σερβία, στην αύξηση του ανώτατου ορίου του τομέα για το 2001, όπως προαναφέρθηκε, λαμβάνεται υπόψη μόνο το ποσό των 40 εκατ. ευρώ. Εάν η χώρα αυτή πρέπει να πληροί ήδη φέτος όλους τους όρους που προβλέπονται για τη χορήγηση της ενίσχυσης από το πρόγραμμα CARDS, θα γίνει προσφυγή στο περιθώριο που είναι διαθέσιμο κάτω από το ανώτατο όριο του τομέα καθώς και στο μέσο ευελιξίας, σύμφωνα με τους όρους της ΔΟΣ.

Από το 2002 και πέρα, οι αυξήσεις του ανώτατου ορίου λαμβάνουν υπόψη όλες τις παρεμβάσεις που έχουν προγραμματιστεί για τη Σερβία. Ωστόσο, οι αυξήσεις αυτές θα «παγώσουν» και μπορεί να μην χρησιμοποιηθούν για άλλους σκοπούς εφόσον η χώρα δεν πληροί τους πολιτικούς όρους που διέπουν τη χορήγηση των ενισχύσεων αυτών. Η Επιτροπή προτείνει ότι η διάταξη αυτή πρέπει να προβλεφθεί στην απόφαση αναθεώρησης των δημοσιονομικών προοπτικών που θα λάβει η αρμόδια για τον προϋπολογισμό αρχή.

2.2.3. Οικονομίες που αναμένεται να επιτευχθούν κάτω από το ανώτατο όριο του υποτομέα 1.α «Δαπάνες ΚΓΠ (εκτός από την αγροτική ανάπτυξη)»

Για να παραμείνει αμετάβλητο το συνολικό ανώτατο όριο των δαπανών, η Επιτροπή εξέτασε τις δυνατότητες αντιστάθμισης του ανώτατου ορίου του τομέα 4 με τη μείωση των ανωτάτων ορίων άλλων τομέων.

Η Επιτροπή πιστεύει ότι δεν υπάρχει στην ουσία καμία πιθανότητα να αντισταθμιστεί η αύξηση αυτή με τη μείωση των ανωτάτων ορίων σε κανέναν από τους άλλους τομείς (ή υποτομείς) 1.β, 3, 5 ή 6 των δημοσιονομικών προοπτικών. Οι διατάξεις της ΔΟΣ αποκλείουν τέτοιου είδους μειώσεις για τους τομείς 2 και 7 στο πλαίσιο της αναθεώρησης των δημοσιονομικών προοπτικών.

Αντίθετα, οι πιο πρόσφατες διαθέσιμες προβλέψεις σχετικά με τις δαπάνες που αφορούν τον υποτομέα 1.α δείχνουν ότι για το 2001, υπό την προϋπόθεση ότι δεν θα σημειωθεί καμία αλλαγή στη νομοθεσία και ότι θα ασκηθεί αυστηρή διαχείριση εκ μέρους της Επιτροπής, θα υπάρξει διαθέσιμο περιθώριο περίπου 400 εκατ. ευρώ. Για το 2002, τα προβλεπόμενα μέτρα προσαρμογής ορισμένων κοινών οργανώσεων της αγοράς, κυρίως της ΚΟΑ στον τομέα της «ζάχαρης», πρέπει να ελευθερώσουν ισοδύναμο περιθώριο κάτω από το ανώτατο αυτό όριο.

Επομένως, η Επιτροπή προτείνει τη μείωση του ανωτάτου ορίου 1.α κατά 300 εκατ. ευρώ για κάθε ένα από τα έτη 2001 και 2002, πράγμα το οποίο επιτρέπει ένα περιθώριο ασφαλείας. Μολονότι πρέπει να γίνουν αντίστοιχες οικονομίες και κατά τα επόμενα έτη (2003-2006), προτείνεται να παραμείνει αμετάβλητο το παρόν ανώτατο όριο του υποτομέα για την περίοδο αυτή, ώστε να μην προδικασθούν τα αποτελέσματα της έκθεσης ελέγχου που η Επιτροπή πρέπει να υποβάλει στο Συμβούλιο το 2002, σύμφωνα με τα συμπεράσματα του Ευρωπαϊκού Συμβουλίου του Βερολίνου σχετικά με την εξέλιξη των γεωργικών δαπανών και κάθε άλλη πρόταση η οποία είναι σύμφωνη με τους στόχους αυτής της αναθεώρησης.

2.3. Αντίκτυπος των δημοσιονομικών προοπτικών στα συνολικά ανώτατα όρια δαπανών

Για το 2001 και το 2002, δεν θα διατεθεί το συνολικό ανώτατο όριο των δημοσιονομικών προοπτικών για τις πιστώσεις αναλήψεως υποχρεώσεων, λόγω της αντιστάθμισης που πραγματοποιήθηκε μεταξύ των τομέων 4 και 1.α. Το ίδιο ισχύει και για το σύνολο των ανώτατων ορίων σε πιστώσεις πληρωμών.

Για τα επόμενα έτη, το συνολικό ανώτατο όριο σε πιστώσεις αναλήψεως υποχρεώσεων θα αυξηθεί κατά 300 εκατ. ετησίως, όπως και το αντίστοιχο του τομέα 4. Ωστόσο, η αύξηση αυτή προτείνεται να μη ληφθεί υπόψη στο συνολικό επίπεδο δαπανών για αναλήψεις υποχρεώσεων, στο πλαίσιο των δημοσιονομικών διαδικασιών για τα ενλόγω οικονομικά έτη. Έτσι, το συνολικό ανώτατο όριο των πιστώσεων πληρωμών παραμένει αμετάβλητο.

3. Ανακατάταξη των ενισχύσεων για την Κύπρο και τη Μάλτα, στο πλαίσιο του τομέα 7 των δημοσιονομικων προοπτικών

3.1. Σημασία αυτής της ανακατάταξης

Η μεταφορά των ενισχύσεων αυτών από τον τομέα 4 στον τομέα 7 έχει στόχο να δώσει στις παρεμβάσεις αυτές, με την παρουσίαση του πίνακα των δημοσιονομικών προοπτικών, το χαρακτήρα προενταξιακών ενισχύσεων που θα λάβουν με την ανανέωση της νομικής βάσης.

Το σημείο 21 της ΔΟΣ προβλέπει ότι, με την αναθεώρηση των δημοσιονομικών προοπτικών, τα διαθέσιμα ποσά στο πλαίσιο των τομέων 1 έως 6 δεν μπορούν να χρησιμοποιηθούν για τον τομέα 7. Ωστόσο, η Επιτροπή, πιστεύει ότι, στην προκειμένη περίπτωση, η προτεινόμενη ενέργεια δεν αλλοιώνει το στόχο για τον οποίον προορίζονται οι πόροι αυτοί. Τα ίδια ποσά εξακολουθούν να χρησιμοποιούνται για τα ίδια είδη παρεμβάσεων υπέρ των ίδιων δικαιούχων. Πρόκειται απλώς για τη μεταφορά κονδυλίων από ένα τομέα του προϋπολογισμού σε άλλο, ώστε να αντιπροσωπεύει το νέο τίτλο που δόθηκε στην ενίσχυση. Ως εκ τούτου η Επιτροπή πιστεύει ότι η ανακατάταξη αυτή μπορεί να γίνει απλά με την αναθεώρηση των δημοσιονομικών προοπτικών και χωρίς την προσφυγή, για καθαρά τυπικούς λόγους, στη διαδικασία τροποποίησης της ΔΟΣ.

3.2. Λεπτομέρειες εφαρμογής

3.2.1. Πίνακας δημοσιονομικών προοπτικών

Σύμφωνα με τα ποσά που έχουν ήδη προγραμματισθεί για την παροχή ενισχύσεων στην Κύπρο και τη Μάλτα, καθώς και με τα στοιχεία του δημοσιονομικού δελτίου που συνοδεύει την πρόταση της νέας νομικής βάσης, η συνολική ετήσια χορήγηση που προβλέπεται για τις δύο αυτές χώρες ανέρχεται σε 20 εκατ. ευρώ. Σύμφωνα με τις προβλέψεις των δημοσιονομικών προοπτικών για τη χορήγηση προενταξιακής ενίσχυσης στις υποψήφιες χώρες της Κεντρικής και Ανατολικής Ευρώπης, το σταθερό αυτό ποσό πρέπει να επαναλαμβάνεται κάθε χρόνο κατά την περίοδο 2001-2006, ανεξάρτητα από την πραγματική ημερομηνία προσχώρησης. Η μεταφορά του ποσού αυτού σε πιστώσεις αναλήψεως υποχρεώσεων δεν επηρεάζει το συνολικό ανώτατο όριο των πιστώσεων πληρωμών.

Για το καθένα από τα έτη αυτά, το ανώτατο όριο του τομέα 4 θα περιοριστεί στο ποσό αυτό. Ο τομέας 7 « Προενταξιακές ενισχύσεις » υποδιαιρείται σε δύο υποτομείς :

- Ο ένας αφορά τις χώρες της Κεντρικής και της Ανατολικής Ευρώπης, με τα ποσά που αναφέρονται τώρα στις δημοσιονομικές προοπτικές και με την κατανομή μεταξύ των τριών μέσων που εφαρμόζονται για τις χώρες αυτές (SAPARD, ISPA και PHARE).

- Ο άλλος αφορά τις υποψήφιες χώρες της Μεσογείου, και επί του παρόντος καλύπτει τις ενισχύσεις προς την Κύπρο και τη Μάλτα, με ετήσιο ποσό 20 εκατ. ευρώ, χωρίς άλλη κατανομή δεδομένου ότι οι προενταξιακές ενισχύσεις για τις χώρες αυτές υπάγονται σε ένα και μόνο ειδικό μέσο.

3.2.2. Αναδιατύπωση του σημείου 11 της ΔΟΣ

Το σημείο 11 της ΔΟΣ προβλέπει ότι η κατανομή μεταξύ των τριών μέσων προενταξιακής ενίσχυσης του τομέα 7 των δημοσιονομικών προοπτικών είναι ενδεικτική και ότι μπορεί να τροποποιηθεί, κατόπιν κοινής συμφωνίας των δύο κλάδων της αρμόδιας για τον προϋπολογισμό αρχής, κατά τη δημοσιονομική διαδικασία. Η διάταξη αυτή μπορεί να διατηρηθεί, αλλά πρέπει να διευκρινισθεί ότι εφαρμόζεται μόνο στον υποτομέα που αφορά τις χώρες της Κεντρικής και Ανατολικής Ευρώπης.

3.2.3. Μελλοντική ανακατάταξη, στον τομέα 7 των δημοσιονομικών προοπτικών, της ενίσχυσης προς την Τουρκία

Όταν εγκριθεί η νομική βάση, η Επιτροπή έχει επίσης την πρόθεση να προτείνει τη μεταφορά της ενίσχυσης προς την Τουρκία από τον τομέα 4 στον τομέα 7. Για να επισημανθεί η προσέγγιση αυτή, θα εισαχθεί ένα κονδύλι, με την ένδειξη p.m., στον τομέα 7 στο Προσχέδιο Προύπολογισμού 2001. Πάντως, η πρακτική μεταφορά των αντίστοιχων πιστώσεων από τον τομέα 4 στον τομέα 7 θα πραγματοποιηθεί μεταγενέστερα την κατάλληλη στιγμή.

4. Συνολική επισκόπηση της προτεινόμενης αναθεώρησης των δημοσιονομικών προοπτικών

Ο παρακάτω πίνακας ανακεφαλαιώνει τις προτεινόμενες αναθεωρήσεις των ανωτάτων ορίων των δημοσιονομικών προοπτικών. Τα ποσά αυτά εκφράζονται σε ονομαστικές τιμές.

Για να υπάρξει συνέπεια και ουδετερότητα όσον αφορά τις τεχνικές προσαρμογές που πραγματοποιήθηκαν ήδη για το 2001 ή που θα πραγματοποιηθούν για τα επόμενα έτη, η επίσημη απόφαση για την αναθεώρηση των δημοσιονομικών προοπτικών πρέπει να αναφέρεται στο βασικό πίνακα που συμφωνήθηκε στο πλαίσιο της ΔΟΣ, ο οποίος εκφράζεται σε σταθερές τιμές 1999. Οι ονομαστικές τιμές μετατράπηκαν σε τιμές 1999 με βάση τους εξής αποπληθωριστές:

- Για τα ποσά που αφορούν το 2001: εφαρμογή κατ'αποκοπή συντελεστή 2% ετησίως στον τομέα 1 (δηλαδή 4,04% για δύο έτη). Ο αποπληθωριστής αυτός χρησιμοποιήθηκε πράγματι κατά την τεχνική προσαρμογή για το 2001 των ποσών που ανήκουν σε άλλους σχετικούς τομείς (τους τομείς 4 και 7), δηλαδή 3,84% για τα δύο έτη.

- Για τα ποσά που αφορούν την περίοδο 2002-2006: εφαρμογή αποπληθωριστή 2% ετησίως για όλους τους τομείς από το 2002 και πέρα, βάσει της γενικής υπόθεσης που χρησιμοποιείται για την κατάρτιση των δημοσιονομικών προοπτικών και του κατ'αποκοπή συντελεστή πληθωρισμού που εφαρμόζεται στα ανώτατα όρια του τομέα 1.

Διακυμάνσεις των ανωτάτων ορίων των δημοσιονομικων προοπτικών (τρέχουσες τιμές)

>ΘΕΣΗ ΠIΝΑΚΑ>